作者:權德輿
標題:廣陵詩
內容:廣陵實佳麗，隋季此為京。八方稱輻湊，五達如砥平。大旆映空色，笳簫發連營。層臺出重霄，金碧摩顥清。交馳流水轂，迥接浮雲甍。青樓旭日映，綠野春風晴。噴玉光照地，顰蛾價傾城。燈前互巧笑，陌上相逢迎。飄飄翠羽薄，掩映紅襦明。蘭麝遠不散，管絃閑自清。曲士守文墨，達人隨性情。茫茫竟同盡，冉冉將何營。且申今日歡，莫務身後名。肯學諸儒輩，書窗誤一生。